
1. Tämä


Sanat, jotka on jo sanottu, heitelty ympäri aikaa.


Ei itsestäänselvyyksiä: vain niitä, jotka selviävät itsestäänkin.


Selkoluettavaa – tarkoitus jättää puolitiehen.


Vain katkaistuja teitä. Kulku tyssää, etkä tiedä, minnepäin.


Matkaan merkityksen joutomaalla.


Käsittäminen ja käsitteistö, voiko kauemmaksi käsistä enää päästä?


Kädet ovat tässä, käsitätkö?


Vasta jalat luovat polun ja katseet yhteyden. Et ole valmis.


Ollapa sormissaan vain vähän enemmän.


Elämä on elettävä kättensä kautta.


Filosofia on aina hapuilua sormia pidemmälle.


Kaikki tiet vievät filosofiaan. Pitkät ja päänsärkyiset.


Filosofi palaa takaisin teoreettiseen materian, kulttuurin ja small talkin maailmasta. Ihmettyy kovin siitä, miten tyhjästä merkityksiä voidaankaan luoda.


Filosofi palaa takaisin materian, kulttuurin ja small talkin maailmaan, ja hampaitaan kiristellen pakottaa järjellisiä merkityksiä niille, joilta puuttuu.


Itsepetos itsevarmuudessa, tässäkin.


Inspiroituminen makoilusta ja sanakirjoista on taitolaji.


Hyviä uutisia! Inspiraatiota ei voi etsiä elämää pidemmältä.


Päästä tyhjätkin ajatukset sisään. Sisältö ei saavu, jollei tiedä paikkaansa.


Aikaansaamisen avain on erikoistumisessa, pelkän oleellisen valitsemisessa, intohimojen tukahduttamisessa.


Älä itke. Vasta kuollessaan on toissijainen unelma hyödyksi.


Rennosti ottaa mieli sen, ettei kuulu joukkoon. Ei oikein tiedä, minne ikävöidä kotiin.


Elämä on kiellettyä. Kaikki elävä on täällä salaa. Siksi kai jännittää.


Koskematon elämänkokemus, koskettava.


Hupsu aika, tapahtui nyt.


Ehkä vastauksetkin vain vielä tutkivat omaa paikkaansa.


Totuuden monimutkaisuus rakentuu ihmisestä, käsin.


Implisiittisen oivallus elämästä, uudelleen ja uudelleen. Granaattiomena.


Menetä intohimo vastaukseen ja odota sen auringonpimennystä.


Jos tiedät, minne mennä, annat varjosi ohjata sinua.


Luovan kulkemisen aforismi tulee kun tulee.


Kiinnitä katseesi sivutuotteisiin, sivulauseisiin, säärenlämmittimiin, karkkipapereihin, rippeisiin, jatkoajatuksiin.


Jos onnesi ajelehtii ohitsesi, anna sen mennä. Katso, hiuksesi ovat kasvoillasi.


Merkityksestä ei voida puhua sen ulkopuolelta.


Missä sinä näet jotain en minä näe juuri mitään, mutta missä minä näen kaiken, toivon sinunkin jotain edes näkevän.


Kun katse ei enää lue, se läksyttää silmät seuraavalle riville.


Katse on asettumista tilaan.


Kokemus on muodonmuutos, sinne ja takaisin.


Kokemus luo kertomuksen, kertomus kulttuurin, kulttuuri turhamaisuuden.


Kulttuuri on kuten luonto ei ole, näin väittää.


Maalaus vailla taidetta, mieletön.


Ajatusten julkaiseminen on toive sinetistä, seuraavasta.

